題同年郭丞遯齋
作者：舒邦佐
朝代：宋

paragraphs: 清江子郭子，作齋以遯名。
傍人或不解，謂將拋塵纓。
著語競挽住，軒翥九萬程。
吾聞遯之象，山止而天行。
止如子綦木，行如亞夫兵。
養靜以須動，淵嘿藏雷聲。
乃識箇中趣，非專隠遯情。
雖然遯六爻，四陽理分明。
雖有艮在內，二陰要研精。
尾厲苟不審，嘉肥何由亨。
艮齋謝夫子，江南老先生。
君齋雖名遯，三爻自艮萌。
南豐一瓣香，好請子細評。
再拜若有得，爲語年弟兄。